### 8.     Revideret udgave af "Regler for udbetaling af vederlag, godtgørelse og diæter til kommunalbestyrelsesmedlemmer m.fl."

**Åbent**

Sagsnr.: 326-2016-60286       J.nr.: 81.14.01           Dokumentnr.:
326-2019-150324

**Sagstype**

Beslutning.

**Resume og sagens baggrund**

Kommunalbestyrelsen godkendte de nuværende ”Regler for
udbetaling af vederlag, godtgørelse og diæter til kommunalbestyrelsesmedlemmer
m.fl.” den 24. maj 2017. Administrationen har siden gjort sig erfaringer med
regelgrundlaget og på baggrund heraf, fremlægges en revideret udgave af
reglerne. Det er kun afsnittet 4.1.1 om befordringsgodtgørelse, som er
revideret indholdsmæssigt. Ændringerne er foretaget i overensstemmelse med den
praksis som ønskes udøvet.

Afsnittet er blevet suppleret med et bilag, som mere præcist
angiver, hvilke aktiviteter der gives kørselsgodtgørelse til.

**Indstillinger**

Kommunaldirektøren indstiller, at revideret forslag til
regler for udbetaling af vederlag, godtgørelser og diæter til
kommunalbestyrelsesmedlemmer m.fl. godkendes, herunder bilag 1 i notatet.

**Behandling**

Økonomiudvalg, Kommunalbestyrelse

**Sagsfremstilling**

De nuværende regler for udbetaling af vederlag, godtgørelse
og diæter til kommunalbestyrelsesmedlemmer m.fl. blev godkendt i maj 2017.
Administrationen har siden gjort sig erfaringer med anvendelsen af reglerne og
foreslår på den baggrund, at de gøres mere tydelige og præcise i forhold til,
hvilke aktiviteter der kan gives befordringsgodtgørelse til.

Styrelsesloven angiver, hvilke aktiviteter der kan og skal
ydes befordringsgodtgørelse til jf. styrelsesloven § 16, stk. 1, litra a-g. I
forhold til litra g, har Kommunalbestyrelsen mulighed for at beslutte, at der
skal gives befordringsgodtgørelse i et videre omfang end direkte forskrevet i
loven. Det kræver dog, at Kommunalbestyrelsen helt konkret tager stilling til
om, der skal ydes befordringsgodtgørelse i det enkelte tilfælde, *eller*
at Kommunalbestyrelsen på forhånd beslutter, hvilke konkrete aktiviteter der
skal ydes kørselsgodtgørelse til. I de reviderede regler og i det nye bilag til
reglerne er det derfor blevet præciseret, hvilke aktiviteter der gives
befordringsgodtgørelse til, jf. Styrelsesloven § 16, stk. 1, litra g.

Efter de forslåede nye regler vil der eksempelvis kunne
gives befordringsgodtgørelse til

·
Deltagelse
i uddeling af priser – uanset om medlemmet har en aktiv rolle i forbindelse med
uddelingen.

·
Mødeforberedelse,
for eksempel formøde med administration eller borgmester

Se i øvrigt bilag 1 i notatet for en oversigt over de
aktiviteter, der gives befordringsgodtgørelse til.

Hvis en aktivitet ikke er omfattet af Styrelsesloven § 16,
stk. 1, litra a) -f) og ikke fremgår af oplistningen i bilaget, kan der ikke
udbetales befordringsgodtgørelse medmindre det besluttes udtrykkeligt af
Kommunalbestyrelsen. Der kan *ikke* ske delegation af spørgsmålet til
udvalg eller administration.

Præciseringerne omfatter også
ikke-kommunalbestyrelsesmedlemmer, som er udpeget af Kommunalbestyrelsen til at
varetage et kommunal hverv.

**Økonomiske konsekvenser**

Det vurderes, at der vil være en begrænset merudgift, som
holdes inden for den nuværende ramme.

**Økonomiudvalgets møde den 21.
august 2019:**

Anbefales.

**Bilag**

|  |  |
| --- | --- |
| Regler for udbetaling af vederlag, godtgørelser og diæter til kommunalbestyrelsermedlemmer m.fl.. Endelig version uden visning af rettelser | 326-2019-226949 |